**Prezentācijas**

 **“UGUNSGRĒKS.**

**Kā rīkoties? Kā sevi pasargāt?”**

**slaidu piezīmes**

1. **– 4. klase)**

Prezentācija paredzēta 1. - 4.klašu skolēniem un tajā izskaidrots, kā rīkoties, ja izcēlies ugunsgrēks mājoklī, skolā vai citā publiskā ēkā.

Galvenās tēmas:

* uguns pozitīvās un negatīvās īpašības;
* kā pasargāt sevi un savu ģimeni – dūmu detektors, ugunsdzēsības līdzekļi, drošības stūrītis un Ģimenes drošības plāns;
* kā rīkoties, ja mājoklī izcēlies ugunsgrēks un ja ir/nav iespējams izkļūt no mājokļa;
* kā rīkoties, ja publiskā ēkā noskan signalizācija vai izceļas ugunsgrēks;
* kā rīkoties, ja skolā noskan signalizācija vai izceļas ugunsgrēks.

**1.slaids. Ugunsgrēks. Kā rīkoties? Kā sevi pasargāt?**

Prezentācija paredzēta 1. - 4.klašu skolēniem un tās mērķis ir iepazīstināt bērnus ar to, kā sevi pasargāt no uguns postošās ietekmes un kā rīkoties, ja ugunsgrēks tomēr izcēlies.

Jau pirmajā slaidā aicinām iepazīties ar divi zinātkāriem bērniem, kas turpmākajos slaidos dalīsies savās zināšanās, bailēs un palīdzēs uzzināt vairāk par pareizu rīcību, izceļoties ugunsgrēkam.

**2.slaids. Kāda ir uguns?**

Ugunij ir divējāda daba. Pareizi izmantota tā sniedz cilvēkiem daudzas pozitīvas lietas, bet nekontrolēta – rada nelaimi. Kādas uguns pozitīvās un negatīvās īpašības vari nosaukt?

**3.slaids. Uguns=siltums un gaisma**

Uguns mūs silda un sniedz gaismu, bet, ja ļauj tai izplatīties un to nepieskata, tad uguns var būt bīstama!

**4.slaids. Uguns=bīstama**

Liesmas un degšanu veicina skābeklis, tāpēc, piemēram, pilnībā slēgtā traukā vai telpā degšana ātri beigsies.

Uguni var nodzēst ar ūdens palīdzību. Tieši ar ūdeni ugunsdzēsēji glābēji visbiežāk dzēš ugunsgrēkus. Bet zini, ka ar ūdeni nevar dzēst eļļainas vielas (pannā piededzis ēdiens) vai elektrību un pie strāvas pieslēgtas elektroierīces (dzirksteļojošs elektrības vads, degošs dators utt.).

**5.slaids. Ugunsgrēks=tumsa**

Filmās ugunsgrēka laikā parasti redzamas liesmas un ir gaišs. Patiesībā ugunsgrēkā irtik daudz dūmu, ka telpa, kurā tu atrodies, dažu minūšu laikā kļūs pilnīgi tumša un nevarēsi ieraudzīt pat savu roku!

**6.slaids. Uguns=kodīgi un indīgi dūmi**

Ugunsgrēka radītie dūmi ir kodīgi un ļoti indīgi. Tie kodīs acīs, kaklā un neļaus viegli elpot! Nereti pietiek pat ar dažām šo indīgo dūmu ieelpām, lai cilvēks, vairs nesaprastu, kur atrodas un kas jādara, kā arī pēc mirkļa zaudētu samaņu. Tāpēc nedrīkst pārvietoties pa indīgiem dūmiem, pat ja izeja no ēkas ir netālu.

Dūmi ceļas uz augšu, tāpēc turies pie zemes un pārvietojies rāpojot, jo pie zemes būs nedaudz vieglāk elpot.

**7.slaids. Ugunsgrēks=maz laika**

Uguns izplatās ļoti ātri. Jau pēc dažām minūtēm visa telpa var būt liesmās! Tās izplatīšanos palēnināsi, ja aiztaisīsi ciet durvis telpai, kurā ir izcēlies ugunsgrēks, kā arī telpai, kurā pats atrodies!

Izceļoties ugunsgrēkam, pirmā doma var būt par to, ka jāglābj savi mājdzīvnieki un līdzi jāņem vajadzīgas un mīļas lietas. Bet tā tiek zaudēts vērtīgais laiks. Atceries, jo ātrāk nokļūsi drošībā un piezvanīsi uz 112, jo ātrāk ugunsdzēsēji glābēji varēs ierasties notikuma vietā un izglābt ēkā palikušos cilvēkus, mājdzīvniekus un citas svarīgas lietas.

**8.slaids. Lai izceltos ugunsgrēks, pietiek ar:**

Katru gadu Latvijā izceļas vairāki tūkstoši ugunsgrēku, kuru biežākais iemesls ir NEUZMANĪBA**.** Slaidā minēti biežākie ugunsgrēku iemesli. Apdomā, kā tu mēdz ikdienā rīkoties! Varbūt vari mainīt savus ieradumus un padarīt savas mājas drošākas.

**9.slaids. Ugunsgrēks?**

Uguns liesmas, dūmu smaka, iepriekš nejusts karstums un skanošs dūmu detektors liecina, ka iespējams ir izcēlies ugunsgrēks. Pat ja nav pārliecības, ka patiešām ir izcēlies ugunsgrēks, ir jārīkojas, nekavējoties ne mirkli. Ja šaubīsies vai kavēsies, var jau būt par vēlu, lai droši izkļūtu no ēkas.

**10.slaids. Kā pasargāt sevi un savu ģimeni?**

Pastāstiet, kādā veidā rūpējies par sava mājokļa ugunsdrošību.

Vai zini, kas ir attēlā redzamais priekšmets?

**11.slaids. Dūmu detektors**

Attēlā redzamais priekšmets ir dūmu detektors. Vai tavā mājoklī tas ir uzstādīts?

Jo ātrāk uzzināsi par ugunsgrēku, jo vairāk laika tev būs izglābties. Dūmu detektors, sajūtot dūmus, sāk skaļi skanēt un līdz ar to brīdina par ugunsgrēka izcelšanos!

**12.slaids. Ugunsdzēsības līdzekļi**

Papildus mājokli var nodrošināt ar ugunsdzēsības aparātu un ugunsdzēsības pārklāju, ar kuru palīdzību var nodzēst nelielus ugunsgrēkus. Privātmājās obligāti nepieciešams ugunsdzēsības aparāts.

BET ATCERIES!!! Izceļoties ugunsgrēkam, tavs uzdevums ir doties prom un zvanīt uz tālruņa numuru 112 vai informēt pieaugušos par notikušo, bet liesmas, pat nelielas, dzēsīs ugunsdzēsēji glābēji vai pieaugušie!

**13.slaids.** **Izveido drošības stūrīti**

Izceļoties ugunsgrēkam vai notiekot citai nelaimei, cilvēki uztraucas un nereti aizmirst pat elementāras lietas, arī operatīvo dienestu un tuvinieku telefona numurus. Tāpēc savā mājoklī izveido drošības stūrīti – redzamā vietā piestiprini lapiņu, kurā uzrakstīti svarīgākie telefona numuri, mājas adrese, kā arī cita noderīga informācija.

**14.slaids. Ģimenes drošības plāns**

Izceļoties ugunsgrēkam, ir ļoti maz laika, tāpēc svarīgi ir zināt, kā rīkoties. Ja būs skaidri zināma rīcība, tad ietaupīsies tik vērtīgais laiks.

Sagatavoties iepējamai nelaimei iespējams, visai ģimenei kopā izstrādājot Ģimenes drošības plānu. Tas ir plāns, kura ietvaros tiek izdomāts, izrunāts un izspēlēts, kāda būs katra ģimenes locekļa rīcība, uz kurieni katrs dosies, lai izkļūtu no ēkas un kur ārpusē visi satiksies.

Ģimenes drošības plānu pārrunājiet un izspēlējiet vismaz 2 reizes gadā!

**15.slaids. Kāds ir tavas Ģimenes drošības plāns?**

Atceries, ja zināsi, kā rīkoties, kad nepieskatīta uguns ir kļuvusi par bīstamu ugunsgrēku, izglābsi sevi un savu ģimeni no nelaimes. Tāpēc sagatavo savas Ģimenes drošības plānu.

**16.slaids. Kā rīkoties, ja izceļas ugunsgrēks?**

Turpmākajos slaidos soli pa solim tiek izstāstīts, kā rīkoties, ja ir izcēlies vai liekas, ka ir izcēlies ugunsgrēks. Situācijas var būt dažādas, bet šie ir pamata algoritmi, kas jāatceras, lai varētu izglābties.

Pats svarīgākais, kas jāatceras pēc šīs nodarbības – izceļoties ugunsgrēkam, tavs galvenais uzdevums ir doties ārā jeb evakuēties!

**17.slaids. Izceļoties ugunsgrēkam, rīkojies!**

Saprotot, ka iespējams ir izcēlies ugunsgrēks, nekavējoties ir jārīkojas. Nevajag slēpties.

**18.slaids. Dodies uz izeju un patausti rokturus**

Saprotot, ka iespējams izcēlies ugunsgrēks, dodies uz izeju, lai izkļūtu no mājas. Pieskaroties durvju rokturiem, tu sapratīsi, vai tiksi ārā no ēkas vai arī drošāk būs palikt tajā un sagaidīt ugunsdzēsējus glābējus. Ja bez pieskaršanās vērsi vaļā durvis, tu vari apdedzināt roku, ielaist telpā daudz dūmu vai pat liesmas.

**19.slaids. Ja durvis nav karstas – vari doties ārā!**

Vēss durvju rokturis liecina par to, ka aiz durvīm nav atklāta degšana un tu vari doties tālāk.

**20.slaids. Dodies ārā**

Ja durvju rokturis ir vēss, nedaudz paver tās un ja nav dūmu vai tie ir viegli, tad vari doties tālāk, lai izkļūtu ārā no ēkas. Šīs darbības ir jāatkārto pie katrām durvīm. Ja ir viegls sadūmojums, pārvietojies rāpus.

**21.slaids. Zvani 112**

Kad esi izkļuvis ārā, zvani 112 vai arī uzmeklē kādu pieaugušo un viņam izstāsti, kas ir noticis un lūdz piezvanīt uz tālruņa numuru 112.

Ja mājās biji viens, tad piezvani arī vecākiem un izstāsti, kas ir noticis. Šis nav brīdis, kad mēģināt noslēpt notikušo, jo vecāki uztrauksies par tavu veselību un dzīvību, ja nebūs no tevis saņēmuši ziņu.

**22.slaids. Zvani 112**

Slaidā attēlots, kāda informācija jāsniedz, zvanot uz 112, un tās pasniegšanas secība.

Atcerieties, ka uz 112 ir iespējams piezvanīt:

* + - jebkurā diennakts laikā;
		- no jebkura tālruņa aparāta;
		- arī no mobilajiem telefoniem, kam beidzies telefona kredīts;
		- Ja nav SIM kartes

Zvans uz 112 ir BEZ MAKSAS!

**23.slaids. Sagaidi ugunsdzēsējus glābējus**

Ja mājās biji viens, noteikti sagaidi ugunsdzēsējus glābējus un izstāsti viņiem, ka esi izglābies un kas bija noticis. Ja nesagaidīsi ugunsdzēsējus glābējus, tad viņi uzskatīs, ka esi palicis ēkā, un dosies tevi meklēt.

**24.slaids. Apkopojums**

Vēlreiz pārskati darbības, kas veicamas, ja izcēlies ugunsgrēks un ir iespējams izkļūt no ēkas. Vai esi tās iegaumējis?

**25.slaids. Ja durvis ir karstas vai aiz tām ir biezi dūmi – tev jāpaliek telpā!**

Karsts durvju rokturis liecina par to, ka aiz durvīm ir uguns un nav iespējams droši izkļūt no ēkas. Arī pārvietošanās biezos dūmos ir dzīvībai bīstama, tāpēc drošāk būs palikt telpās un gaidīt ugunsdzēsējus glābējus.

**26.slaids. Paliec telpā**

Ja saproti, ka tev ir jāpaliek telpā, tad izvēlies tādu telpu, kas ir tālāk no ugunsgrēka vietas, jo tas tev dos papildus laiku līdz telpa piepildīsies ar dūmiem.

**27.slaids. Zvani 112**

Ja tev ir iespēja, zvani uz 112 un izstāsti, kur atrodies un kas ir noticis. Pārvietošanos uz drošāko telpu un zvanīšanu uz 112 vari veikt arī vienlaicīgi.

**28.slaids. Signalizē**

Pat, ja esi piezvanījis uz 112, un īpaši, ja to nevarēji izdarīt, dodies pie loga un nedaudz to paver. Never plaši vaļā logu. Atver nelielu spraugu! Pie tā varēsi vieglāk elpot un saukt pēc palīdzības! Pēc tam mēģini parādīt savu atrašanās vietu, pievēršot apkārtējo un ugunsdzēsēju glābēju uzmanību. Labāk radi troksni nevis kliedz, jo balss drīz aizsmaks.

Esi redzams! Neslēpies zem gultas vai skapī, jo ugunsdzēsējiem glābējiem vai taviem vecākiem būs grūti tevi atrast!

**29.slaids. Apkopojums**

Vēlreiz pārskati darbības, kas veicamas, ja izcēlies ugunsgrēks un nav iespējams izkļūt no ēkas. Vai esi tās iegaumējis?

**30.slaids. Kā rīkoties, ja skolā, veikalā, kafejnīcā un citviet izdzirdi signalizāciju vai pamani ugunsgrēku?**

Tavs galvenais uzdevums ir evakuēties.

**31.slaids. Dzirdi signalizāciju – evakuējies**

Lai ko tu darītu un pat, ja neredzi dūmus un liesmas, atskanot signalizācijai tev ir jāevakuējas jeb jādodas ārā no ēkas.

Orientēties tev palīdzēs zaļās evakuācijas zīmes. Tām sekojot, nokļūsi līdz izejai.

**32.slaids. Ugunsgrēks skolā**

Skolā nepieciešams klausīt skolotāja norādījumos.

Ja pirmais sajūti dūmus vai ieraugi uguns liesmas, nekavējoties sameklē kādu no pieaugušajiem un izstāsti par to! Ja tuvumā nav neviena pieaugušā, zvani uz 112, nosauc skolas nosaukumu un adresi, savu vārdu un uzvārdu. Kad ieraugi kādu no pieaugušajiem, izstāsti viņam par notikušo!

**33.slaids. Ugunsgrēks skolā**

Ja skolā izdzirdi skanam signalizāciju un skolotājs saka, ka jādodas ārā no skolas, saglabā mieru un seko skolotāja norādījumiem. Vienmēr izmanto tikai kāpnes. Nekādā gadījumā neizmanto liftu. Kopā ar klases biedriem dodies ārā no skolas uz pulcēšanās vietu. Izej kopā ar savu klasi, nekur neaizkavējies!

**34.slaids. Ugunsgrēks skolā**

Ja esi palicis viens, nekavējoties dodies ārā uz iepriekš noteikto pulcēšanās vietu un gaidi klases biedrus un skolotāju! Tev pēc iespējas ātrāk jāiziet ārā no skolas!Kad esi izkļuvis ārā drošībā, sameklē savu skolotāju un klases biedrus! Ja nevari viņus atrast, paziņo par to kādam pieaugušajam!

**35.slaids. Atceries, ka situācijas mēdz būt dažādas, bet, izceļoties ugunsgrēkam, tavs galvenais uzdevums ir rīkoties!**

Vēlreiz pārskati darbības secību. Ja tās esi iegaumējis, tad, izceļoties ugunsgrēkam, zināsi, kā rīkoties!